ΑΠΟΦΑΣΕΙΣ
Αριθμ. 25552
Τροποποίηση της υπ’ αρ. 27866/17.05.2022 κοινής υπουργικής απόφασης «Ειδικότερα θέματα
υλοποίησης της Δράσης για τη δημόσια υγεία
“Προληπτικές διαγνωστικές εξετάσεις μαστογραφίας κατά του καρκίνου του μαστού”».
ΟΙ ΥΠΟΥΡΓΟΙ
ΕΘΝΙΚΗΣ ΟΙΚΟΝΟΜΙΑΣ
ΚΑΙ ΟΙΚΟΝΟΜΙΚΩΝ - ΥΓΕΙΑΣ
Έχοντας υπόψη:
1. Τον ν. 4917/2022 «Κύρωση της από 17.03.2022
Επιμέρους Σύμβασης Δωρεάς Έργο VIII, Παράρτημα 12
της από 06.09.2018 Σύμβασης Δωρεάς μεταξύ του Ιδρύματος “Κοινωφελές Ίδρυμα Σταύρος Σ. Νιάρχος” και του
Ελληνικού Δημοσίου για την ενίσχυση και αναβάθμιση
των υποδομών στον τομέα της υγείας - Ρυθμίσεις για την
αντιμετώπιση της πανδημίας του κορωνοϊού COVID - 19
και την προστασία της δημόσιας υγείας και άλλες επείγουσες διατάξεις» (Α’ 67) και, ειδικότερα, το άρθρο εικο-
στό τέταρτο «Υλοποίηση δράσης δημόσιας υγείας “Προληπτικές διαγνωστικές εξετάσεις μαστογραφίας κατά του
καρκίνου”», όπως αυτό τροποποιήθηκε με το άρθρο 3
του ν. 5102/2024 «Δράσεις δημόσιας υγείας - Ρυθμίσεις
για την ενίσχυση του Εθνικού Συστήματος Υγείας και
άλλες διατάξεις» (Α’ 55).
2. Τον Κανονισμό (ΕΕ) 2021/241 του Ευρωπαϊκού Κοινοβουλίου και του Συμβουλίου της 12ης Φεβρουαρίου
2021 για τη θέσπιση του μηχανισμού ανάκαμψης και
ανθεκτικότητας.
3. Τον Κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016,
για την προστασία των φυσικών προσώπων έναντι της
επεξεργασίας των δεδομένων προσωπικού χαρακτήρα
και για την ελεύθερη κυκλοφορία των δεδομένων αυτών
και την κατάργηση της οδηγίας 95/46/ΕΚ [Γενικός Κανονισμός Προστασίας Δεδομένων (ΓΚΠΔ)/General Data
Protection Regulation (GDPR)].
4. Τον ν. 4822/2021 «Κύρωση της Σύμβασης Χρηματοδότησης μεταξύ της Ευρωπαϊκής Επιτροπής και της Ελλη-
νικής Δημοκρατίας, της Δανειακής Σύμβασης μεταξύ της
Ευρωπαϊκής Επιτροπής και της Ελληνικής Δημοκρατίας
και των Παραρτημάτων τους και άλλες διατάξεις για το
Ταμείο Ανάκαμψης και Ανθεκτικότητας» (Α’ 135).
5. Τον ν. 4704/2020 «Επιτάχυνση και απλούστευση της
ενίσχυσης οπτικοακουστικών έργων, ενίσχυση της Ψηφιακής Διακυβέρνησης και άλλες διατάξεις» (Α’ 133) και
ειδικότερα το άρθρο 13 αυτού.
6. Τον ν. 4675/2020 «Πρόληψη, προστασία και προαγωγή της υγείας, ανάπτυξη των υπηρεσιών δημόσιας
υγείας και άλλες διατάξεις» (Α’ 54).
7. Τον ν. 4624/2019 «Αρχή Προστασίας Δεδομένων
Προσωπικού Χαρακτήρα, μέτρα εφαρμογής του Κανονισμού (ΕΕ) 2016/679 του Ευρωπαϊκού Κοινοβουλίου και
του Συμβουλίου της 27ης Απριλίου 2016 για την προστασία των φυσικών προσώπων έναντι της επεξεργασίας
δεδομένων προσωπικού χαρακτήρα και ενσωμάτωση
στην εθνική νομοθεσία της Οδηγίας (ΕΕ) 2016/680 του
Ευρωπαϊκού Κοινοβουλίου και του Συμβουλίου της 27ης
Απριλίου 2016 και άλλες διατάξεις» (Α’ 137).
8. Τον ν. 4486/2017 «Μεταρρύθμιση της Πρωτοβάθμιας Φροντίδας Υγείας, επείγουσες ρυθμίσεις αρμοδι-
ότητας Υπουργείου Υγείας και άλλες διατάξεις» (Α’ 115)
και ειδικότερα την παρ. 2 του άρθρου 1 και το άρθρο 25
αυτού.
9. Τον ν. 4238/2014 «Πρωτοβάθμιο Εθνικό Δίκτυο
Υγείας (Π.Ε.Δ.Υ.), αλλαγή σκοπού Ε.Ο.Π.Υ.Υ. και λοιπές
διατάξεις» (Α’ 38).
10. Τον ν. 3918/2011 «Διαρθρωτικές αλλαγές στο σύστημα υγείας και άλλες διατάξεις» (Α’ 31) και ειδικότερα
το άρθρο 17 αυτού.
11. Τον ν. 3892/2010 «Ηλεκτρονική καταχώριση και
εκτέλεση ιατρικών συνταγών και παραπεμπτικών ιατρικών εξετάσεων» (Α’ 189).
12. Τον ν. 3607/2007 «Σύσταση και Καταστατικό της
“Ηλεκτρονικής Διακυβέρνησης Κοινωνικής Ασφάλισης
Α.Ε.” (Η.ΔΙ.Κ.Α. Α.Ε.) και λοιπές ασφαλιστικές και οργανωτικές διατάξεις» (Α’ 245).
13. Τον ν. 4622/2019 «Επιτελικό Κράτος: οργάνωση,
λειτουργία και διαφάνεια της Κυβέρνησης, των κυβερνητικών οργάνων και της κεντρικής δημόσιας διοίκησης»
(Α’ 133).
14. Το άρθρο 90 του Κώδικα νομοθεσίας για την Κυβέρνηση και τα κυβερνητικά όργανα (π.δ. 63/2005, Α’ 98),
το οποίο διατηρήθηκε σε ισχύ με την περ. 22 του άρθρου 119 του ν. 4622/2019 (Α’ 133).
ΕΦΗΜΕΡΙ∆Α
ΤΗΣ ΚΥΒΕΡΝΗΣΕΩΣ
ΤΗΣ ΕΛΛΗΝΙΚΗΣ ∆ΗΜΟΚΡΑΤΙΑΣ
E
8 Μαΐου 2024
ΤΕΥΧΟΣ  ΔΕΥΤΕΡΟ
Αρ. Φύλλου 2685
VARVARA ZACHARAKI
EEST
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 2685/08.05.2024
15. Το π.δ. 121/2017 «Οργανισμός του Υπουργείου
Υγείας» (Α’ 148).
16. Το π.δ. 142/2017 «Οργανισμός Υπουργείου Οικονομικών» (Α’ 181), ως έχει τροποποιηθεί με το π.δ. 82/2023
(Α’ 139) και ισχύει.
17. Το π.δ. 77/2023 «Σύσταση Υπουργείου και μετονομασία Υπουργείων - Σύσταση, κατάργηση και μετο-
νομασία Γενικών και Ειδικών Γραμματειών - Μεταφορά
αρμοδιοτήτων, υπηρεσιακών μονάδων, θέσεων προσωπικού και εποπτευόμενων φορέων» (Α’ 130).
18. Το π.δ. 79/2023 «Διορισμός Υπουργών, Αναπληρωτών Υπουργών και Υφυπουργών» (Α’ 131).
19. Το π.δ. 2/2024 «Διορισμός Υπουργών και Υφυπουργών» (Α’ 2).
20. Την υπό στοιχεία Y12/07.07.2023 απόφαση του
Πρωθυπουργού «Ανάθεση αρμοδιοτήτων στον Αναπληρωτή Υπουργό Οικονομικών, Νικόλαο Παπαθανάση»
(Β’ 4403).
21. Την υπό στοιχεία Υ14/09.07.2023 απόφαση του
Πρωθυπουργού «Ανάθεση αρμοδιοτήτων στην Αναπληρώτρια Υπουργό Υγείας, Ειρήνη Αγαπηδάκη» (Β’ 4435).
22. Την υπό στοιχεία 119126 ΕΞ 2021/28.09.2021 απόφαση του Αναπληρωτή Υπουργού Οικονομικών «Σύστη-
μα διαχείρισης και ελέγχου των Δράσεων και των Έργων
του Ταμείου Ανάκαμψης και Ανθεκτικότητας» (Β’ 4498).
23. Την υπό στοιχεία 45712/ΕΞ/05.04.2022 απόφαση
του Αναπληρωτή Υπουργού Οικονομικών «Ένταξη του
Έργου με τίτλο “SUB2. Δευτερογενής Πρόληψη” (κωδικός
ΟΠΣ ΤΑ 5168324) στο Ταμείο Ανάκαμψης και Ανθεκτικότητας» (ΑΔΑ: Ω2Ν4Η-ΖΟΜ).
24. Την υπό στοιχεία 29412 ΕΞ 2024/22.02.2024 απόφαση του Αναπληρωτή Υπουργού Εθνικής Οικονομίας και
Οικονομικών «2η τροποποίηση της απόφασης ένταξης
του έργου: Επιχορήγηση του ΝΠΔΔ με ονομασία Ε.Ο.Π.Υ.Υ.
για την υλοποίηση “Προληπτικών Διαγνωστικών Εξετάσεων Μαστογραφίας κατά του καρκίνου” (ΟΠΣ ΤΑ 5168324)
στο Ταμείο Ανάκαμψης και Ανθεκτικότητας (Δράση
16783, 2022ΤΑ09100005)» (ΑΔΑ: 9ΚΦΦΗ-9ΒΤ).
25. Την υπ’ αρ. 3578/04.08.2020 κοινή απόφαση των
Υπουργών Υγείας και Επικρατείας «Διαδικασία διακίνησης και εκτέλεσης άυλων παραπεμπτικών διαγνωστικών
εξετάσεων και λειτουργία συστήματος ηλεκτρονικής συνταγογράφησης άυλων παραπεμπτικών διαγνωστικών
εξετάσεων» (Β’ 3234).
26. Το υπό στοιχεία Γ1γ/Γ.Φ.13,18/Γ.Π.οικ.19814/
08.03.2018 έγγραφο «Καθορισμός ενιαίας διαδικασίας
ανάπτυξης και οργάνωσης προγραμμάτων, παρεμβάσεων και δράσεων προληπτικών ιατρικών εξετάσεων σε
επίπεδο Πρωτοβάθμιας Φροντίδας Υγείας στο γενικό ή
σε ειδικές κατηγορίες πληθυσμού» (Α.Δ.Α.: 783Ι465ΦΟΦΧ6).
27. Το από 17.04.2024 μήνυμα ηλεκτρονικού ταχυδρομείου του Γραφείου της Αναπληρώτριας Υπουργού Υγεί-
ας, το από 18.04.2024 απαντητικό μήνυμα ηλεκτρονικού ταχυδρομείου της Διεύθυνσης Δημόσιας Υγείας και
Υγιεινής Περιβάλλοντος και το από 02.05.2024 μήνυμα
ηλεκτρονικού ταχυδρομείου του Γραφείου της Αναπληρώτριας Υπουργού Υγείας.
28. Την υπό στοιχεία Β3β/25506/08.05.2024 εισήγηση της Γενικής Διεύθυνσης Οικονομικών Υπηρεσιών -
Διεύθυνσης Οικονομικής Διαχείρισης, Τμήμα Β ΠΔΕ,
σύμφωνα με την οποία οι προληπτικές διαγνωστικές
εξετάσεις μαστογραφίας κατά του καρκίνου του μαστού καλύπτονται από τις πιστώσεις της ΣΑΤΑ 091 και
ειδικότερα από τις πιστώσεις του έργου με ενάριθμο
2022ΤΑ09100005 (κωδικός Ο.Π.Σ. Τ.Α. 5168324) συνολικού προϋπολογισμού 45.902.803,24 €, σύμφωνα με την
υπό στοιχεία 45712/ΕΞ/2022/05.04.2022 απόφαση του
Αναπληρωτή Υπουργού Οικονομικών, όπως έχει τροποποιηθεί με την υπό στοιχεία 29412/ΕΞ/2024/22.02.2024
απόφαση του Αναπληρωτή Υπουργού Εθνικής Οικονομίας και Οικονομικών, αποφασίζουμε:
Την τροποποίηση της υπ’ αρ. 27866/17.05.2022 κοινής
υπουργικής απόφασης «Ειδικότερα θέματα υλοποίησης
της Δράσης για τη δημόσια υγεία “Προληπτικές διαγνωστικές εξετάσεις μαστογραφίας κατά του καρκίνου του
μαστού”» (Β’ 2459), ως εξής:
Άρθρο 1
Ο τίτλος αντικαθίσταται ως εξής: «Ειδικότερα θέματα
υλοποίησης της Δράσης για τη δημόσια υγεία “Προληπτικές διαγνωστικές εξετάσεις μαστογραφίας κατά του
καρκίνου”».
Άρθρο 2
1. Στην παρ. 1 του άρθρου 1, στη φράση «Προληπτικές
διαγνωστικές εξετάσεις μαστογραφίας κατά του καρκίνου του μαστού», απαλείφονται οι λέξεις «του μαστού»,
η φράση «για την έγκαιρη διάγνωση και θεραπευτική
αντιμετώπιση του καρκίνου του μαστού, τη βελτίωση
των δεικτών της θεραπεύσιμης θνησιμότητας, καθώς
και την αναβάθμιση της ποιότητας των παρεχόμενων
υπηρεσιών υγείας και της ζωής των γυναικών» αντικαθίσταται από τη φράση «για την έγκαιρη διάγνωση του
καρκίνου του μαστού, τη βελτίωση των δεικτών της θνησιμότητας που δύναται να προληφθεί, καθώς και για την
αναβάθμιση της ποιότητας ζωής των γυναικών», και η
παράγραφος διαμορφώνεται ως εξής:
«1. Σκοπός της παρούσας είναι η εξειδίκευση των
όρων, των προϋποθέσεων και της διαδικασίας υλοποίησης της Δράσης «Προληπτικές διαγνωστικές εξετάσεις
μαστογραφίας κατά του καρκίνου» (Δράση), για την
έγκαιρη διάγνωση του καρκίνου του μαστού, τη βελτίωση των δεικτών της θνησιμότητας που δύναται να
προληφθεί, καθώς και για την αναβάθμιση της ποιότητας
ζωής των γυναικών».
2. Η παρ. 3 του άρθρου 1 αντικαθίσταται ως εξής:
«3. Η Δράση υλοποιείται από τον Εθνικό Οργανισμό
Παροχής Υπηρεσιών Υγείας (Ε.Ο.Π.Υ.Υ.) του άρθρου 17
του ν. 3918/2011 (Α’ 31)».
Άρθρο 3
Το άρθρο 2 αντικαθίσταται εν συνόλω ως εξής:
«1. Δικαιούχοι της Δράσης είναι οι Ελληνίδες πολίτες
και οι γυναίκες πολίτες λοιπών χωρών που διαμένουν
νόμιμα στην ελληνική επικράτεια. Οι ωφελούμενες του
πρώτου εδαφίου πρέπει να πληρούν σωρευτικά τις εξής
προϋποθέσεις:
α) Να ανήκουν στην ηλικιακή ομάδα από σαράντα
πέντε (45) έως εβδομήντα τεσσάρων (74) ετών,
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 2685/08.05.2024
β) να διαθέτουν Αριθμό Μητρώου Κοινωνικής Ασφάλισης (Α.Μ.Κ.Α.),
γ) να μην έχουν διενεργήσει την ίδια διαγνωστική εξέταση εντός του ημερολογιακού έτους που προηγείται
εκείνου κατά το οποίο υλοποιείται η Δράση, και
δ) να μην έχουν νοσήσει από καρκίνο του μαστού
εντός των πέντε (5) ημερολογιακών ετών που προηγούνται του έτους κατά το οποίο υλοποιείται η Δράση.
2. Η Η.ΔΙ.Κ.Α. Α.Ε., ως εκτελούσα την επεξεργασία για
λογαριασμό του Υπουργείου Υγείας, επιτρέπεται να επεξεργαστεί δεδομένα προσωπικού χαρακτήρα, τα οποία
τηρεί για λογαριασμό του Υπουργείου Υγείας, για τον
σκοπό του αυτοματοποιούμενου προσδιορισμού των
δικαιούχων της Δράσης, με βάση τα κριτήρια της ανωτέρω παραγράφου, καθώς και για τον σκοπό της αυτο-
ματοποιημένης έκδοσης παραπεμπτικού, σύμφωνα με
τα οριζόμενα στην παρ. 1 του άρθρου 4 της παρούσας.
3. Οι δικαιούχοι ενημερώνονται για τη Δράση μέσω:
(α) Αποστολής γραπτών μηνυμάτων (sms), σύμφωνα
με τις διατάξεις της παρούσας απόφασης,
(β) ειδικά διαμορφωμένης ξεχωριστής ιστοσελίδας
(προσαρμοσμένης στα δεδομένα φιλοξενίας της πλατφόρμας gov.gr), της ιστοσελίδας του Ε.Ο.Π.Υ.Υ. και της
ιστοσελίδας του Εθνικού Προγράμματος Προσυμπτωματικού Ελέγχου (Ε.Π.Π.Ε.) που θα δημιουργηθεί για τον
σκοπό αυτό από το Υπουργείο Υγείας και
(γ) λοιπού διαφημιστικού υλικού (λ.χ. παραγωγή τηλεοπτικών, ραδιοφωνικών spots και banners) και
(δ) μέσω του συστήματος ηλεκτρονικής συνταγογράφησης. Ειδικότερα, οι δικαιούχοι που έχουν ενερ-
γοποιήσει την άυλη συνταγογράφηση ενημερώνονται
με γραπτά μηνύματα (sms) στο κινητό τους τηλέφωνο,
στα οποία περιλαμβάνεται το παραπεμπτικό και οδηγίες για την εκτέλεσή του. Επιπλέον, στην καρτέλα όλων
των δικαιούχων, στο σύστημα συνταγογράφησης της
Η.ΔΙ.Κ.Α. Α.Ε., περιλαμβάνεται ειδική σήμανση, προκειμένου να ενημερώνονται, κατά την επίσκεψή τους σε
οποιονδήποτε ιατρό, συμβεβλημένο με τον Ε.Ο.Π.Υ.Υ.,
κατά τη χρονική περίοδο εκτέλεσης του έργου, για την
επιλεξιμότητά τους για τη διενέργεια προληπτικών διαγνωστικών εξετάσεων μαστογραφίας».
Άρθρο 4
1. Στην παρ. 5 του άρθρου 4 αντικαθίσταται η φράση
«και της Η.ΔΙ.Κ.Α. Α.Ε.», με τη φράση «και του Εθνικού
Προγράμματος Προσυμπτωματικού Ελέγχου (Ε.Π.Π.Ε.)»
και η παράγραφος διαμορφώνεται ως εξής:
«5. Το παραπεμπτικό εκτελείται σε δημόσια ή ιδιωτική
Μονάδα Υγείας Πρωτοβάθμιας Φροντίδας. Οι Μονάδες
Υγείας Πρωτοβάθμιας Φροντίδας που συμμετέχουν στη
Δράση, εκτελούν το παραπεμπτικό, κατά τα προαναφερόμενα, ανεξάρτητα από το εάν είναι συμβεβλημένες
με τον Ε.Ο.Π.Υ.Υ. ή όχι. Οι δικαιούχοι ενημερώνονται για
τις Μονάδες Υγείας Πρωτοβάθμιας Φροντίδας που δύνανται να εκτελούν τις προληπτικές εξετάσεις από τις
ιστοσελίδες του Ε.Ο.Π.Υ.Υ και του Εθνικού Προγράμματος
Προσυμπτωματικού Ελέγχου (Ε.Π.Π.Ε.)».
2. Στην παρ. 6 του άρθρου 4 προστίθεται η φράση «Ως
εύρημα BIRADS 0 νοείται κάθε μη ευκρινές εύρημα που
δεν επιτρέπει την εξαγωγή ασφαλών συμπερασμάτων»
και η παράγραφος διαμορφώνεται ως εξής:
«6. Μετά την εκτέλεση του παραπεμπτικού, ακτινοδιαγνώστης της Μονάδας Υγείας Πρωτοβάθμιας Φροντίδας,
ως πιστοποιημένος χρήστης του Συστήματος Ηλεκτρονικής Συνταγογράφησης (Σ.Η.Σ.), διενεργεί διάγνωση
και, σύμφωνα με τα διαλαμβανόμενα στην παρ. 5 του
άρθρου 84 του ν. 4600/2019 (Α’ 43), ενημερώνει σχετικά
τον Ατομικό Ηλεκτρονικό Φάκελο Υγείας (Α.Η.Φ.Υ.) των
Δικαιούχων, μέσω διαλειτουργικότητας του Α.Η.Φ.Υ. με
το Σύστημα Ηλεκτρονικής Συνταγογράφησης (Σ.Η.Σ.),
ως προς τη διαπίστωση ή μη ευρήματος, σύμφωνα με
την κατάταξη της κλίμακας BIRADS. Ως εύρημα BIRADS
0 νοείται κάθε μη ευκρινές εύρημα που δεν επιτρέπει
την εξαγωγή ασφαλών συμπερασμάτων. Ως εύρημα
BIRADS 3 νοείται κάθε πιθανώς καλόηθες εύρημα που
χρήζει επανεξέτασης. Η ενημέρωση του Α.Η.Φ.Υ. των
δικαιούχων με τα ως άνω διαγνωστικά ευρήματα αποτελεί προϋπόθεση για την καταβολή αποζημίωσης για
την προληπτική διαγνωστική εξέταση της ψηφιακής
μαστογραφίας».
3. Στην παρ. 7 του άρθρου 4 η φράση «σύμφωνα με την
υπό στοιχεία Α3(γ)/οικ. 6015/26.01.2017 κοινή απόφαση
των Υπουργών Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και Υγείας (Β’ 252)»,
αντικαθίσταται με τη φράση «σύμφωνα με το άρθρο μόνο της υπό στοιχεία Α3(γ)/οικ.76492/13.10.2016
κοινής απόφασης των Υπουργών Εργασίας, Κοινωνικής
Ασφάλισης και Κοινωνικής Αλληλεγγύης, Υγείας και Οικονομικών (Β’ 3458), περί της κοστολόγησης και ανα-
κοστολόγησης ιατρικών πράξεων» και η παράγραφος
διαμορφώνεται ως εξής:
«7. Η τιμή αποζημίωσης των δημοσίων και ιδιωτικών Μονάδων Υγείας Πρωτοβάθμιας Φροντίδας για
την προληπτική διαγνωστική εξέταση της ψηφιακής
μαστογραφίας ορίζεται σε τριάντα πέντε (35) ευρώ,
σύμφωνα με το άρθρο μόνο της υπό στοιχεία Α3(γ)/
οικ.76492/13.10.2016 κοινής απόφασης των Υπουργών
Εργασίας, Κοινωνικής Ασφάλισης και Κοινωνικής Αλληλεγγύης, Υγείας και Οικονομικών (Β’ 3458), περί της κο-
στολόγησης και ανακοστολόγησης ιατρικών πράξεων».
Άρθρο 5
Προστίθεται νέο άρθρο 5 ως εξής:
«Άρθρο 5
Υπερηχογράφημα μαστού
1. Σε περίπτωση διαπίστωσης ευρήματος κατηγορίας
BIRADS 0 ή BIRADS 3 και πάνω, στην εξέταση της ψηφιακής μαστογραφίας του άρθρου 4 της παρούσας, εκδί-
δεται αυτόματα, μέσω του Συστήματος Ηλεκτρονικής
Συνταγογράφησης (Σ.Η.Σ.), παραπεμπτικό για τη διενέργεια υπερηχογραφήματος μαστού. Το παραπεμπτικό έχει
ισχύ τριών (3) μηνών από την ημερομηνία έκδοσής του.
2. Το παραπεμπτικό περιλαμβάνει τα στοιχεία της
παρ. 2 του άρθρου 4 της παρούσας και φέρει επιπλέον
την περιγραφή «Προληπτική εξέταση στο πλαίσιο του
Εθνικού Προγράμματος Προσυμπτωματικού Ελέγχου
(ΕΠΠΕ)» «Προληπτικός Έλεγχος Καρκίνου του Μαστού»
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 2685/08.05.2024
«Υπερηχογράφημα» «Με τη Χρηματοδότηση της Ευρωπαϊκής Ένωσης NextGenerationEU» και τον λογότυπο
του Εθνικού Σχεδίου Ανάκαμψης και Ανθεκτικότητας
«Ελλάδα 2.0».
3. Το παραπεμπτικό εκτελείται σε δημόσια ή ιδιωτική
μονάδα πρωτοβάθμιας φροντίδας υγείας. Οι Μονάδες
Πρωτοβάθμιας Φροντίδας Υγείας που συμμετέχουν στη
Δράση εκτελούν το παραπεμπτικό, κατά τα προαναφερόμενα, ανεξάρτητα από το εάν είναι συμβεβλημένες
με τον Ε.Ο.Π.Υ.Υ. ή όχι. Οι πολίτες ενημερώνονται για τις
μονάδες που εκτελούν αυτές τις προληπτικές εξετάσεις
από την ιστοσελίδα του Ε.Ο.Π.Υ.Υ. και την ιστοσελίδα του
Εθνικού Προγράμματος Προσυμπτωματικού Ελέγχου
(Ε.Π.Π.Ε.).
4. Ο θεράπων ιατρός της Μονάδας Υγείας Πρωτοβάθμιας Φροντίδας, ως πιστοποιημένος χρήστης Συστήμα-
τος Ηλεκτρονικής Συνταγογράφησης (Σ.Η.Σ.), σύμφωνα
με τα διαλαμβανόμενα στην παρ. 5 του άρθρου 84 του
ν. 4600/2019 (Α’ 43), ενημερώνει σχετικά τον Ατομικό
Ηλεκτρονικό Φάκελο Υγείας (Α.Η.Φ.Υ.) των δικαιούχων,
που διαλειτουργεί με το Σύστημα Ηλεκτρονικής Συνταγογράφησης (Σ.Η.Σ.), ως προς τα αποτελέσματα του
υπερήχου, για το αν υπάρχει εύρημα και για την κατάταξη αυτού, σύμφωνα με το σύστημα κατηγοριοποίησης
BIRADS και τα ειδικότερα αναφερόμενα στην παρ. 6 του
άρθρου 4 της παρούσας. Η ενημέρωση του Α.Η.Φ.Υ. των
δικαιούχων, σύμφωνα με το προηγούμενο εδάφιο, αποτελεί προϋπόθεση για την καταβολή αποζημίωσης για
την προληπτική διαγνωστική εξέταση του υπερηχογραφήματος μαστού.
5. Ο Ε.Ο.Π.Υ.Υ. αναλαμβάνει τον έλεγχο, εκκαθάριση και
πληρωμή της προκαλούμενης δαπάνης από την εκτέλεση των παραπεμπτικών του έργου. Η τιμή αποζημίωσης
της εξέτασης του υπερηχογραφήματος μαστού ορίζεται
σε οκτώ ευρώ και είκοσι οκτώ λεπτά (8,28), σύμφωνα με
την περ. 46 του άρθρου 4 του π.δ. 157/1991 (Α’ 62), περί
αμοιβών ιατρικών πράξεων».
Άρθρο 6
Το υφιστάμενο άρθρο 5 αναριθμείται σε άρθρο 6 και
επέρχονται οι ακόλουθες αλλαγές:
α) Η παρ. 1 αντικαθίσταται ως εξής:
«1. Σε περίπτωση διαπίστωσης ευρήματος BIRADS 3
και πάνω από την ενημέρωση της παρ. 6 του άρθρου 4
ή/και της παρ. 4 του άρθρου 5, δημιουργείται αυτόματα
στο Σύστημα Ηλεκτρονικής Συνταγογράφησης εσωτερικός κωδικός ιατρικής επίσκεψης που δίνει στις δικαι-
ούχους τη δυνατότητα να πραγματοποιήσουν ιατρική
επίσκεψη στο πλαίσιο της παρούσας Δράσης, για τη διενέργεια κλινικής εξέτασης και γνωμάτευσης, σε ιατρό
κατάλληλης ειδικότητας, όπως σε χειρουργό, γυναικολόγο, μαστολόγο, παθολόγο - ογκολόγο, ακτινοθεραπευτή,
γενικό ιατρό ως προσωπικό ιατρό (θεράπων ιατρός), ο
οποίος είναι πιστοποιημένος χρήστης του Συστήματος
Ηλεκτρονικής Συνταγογράφησης (Σ.Η.Σ.). Ο κωδικός
ιατρικής επίσκεψης έχει ισχύ τριών (3) μηνών από την
ημερομηνία έκδοσής του».
β) Η παρ. 3 αντικαθίσταται ως εξής:
«3. Η κλινική εξέταση εκτελείται από ιατρό κατάλληλης
ειδικότητας (ενδεικτικά από χειρουργό, γυναικολόγο,
μαστολόγο, παθολόγο - ογκολόγο, ακτινοθεραπευτή,
γενικό ιατρό ως προσωπικό ιατρό). Οι πολίτες ενημερώνονται για τους συνεργαζόμενους με το πρόγραμμα
ιατρούς από την ιστοσελίδα του Εθνικού Προγράμματος
Προσυμπτωματικού Ελέγχου (Ε.Π.Π.Ε.)».
γ) H παρ. 4 αντικαθίσταται ως εξής:
«4. Ο θεράπων ιατρός, μετά από κλινική εξέταση της δικαιούχου και αξιολόγηση της μαστογραφίας και του υπε-
ρηχογραφήματος, ενημερώνει τον Ατομικό Ηλεκτρονικό
Φάκελο Υγείας (Α.Η.Φ.Υ) της δικαιούχου, μέσω διαλειτουργικότητας του Α.Η.Φ.Υ. με το Σύστημα Ηλεκτρονικής
Συνταγογράφησης (Σ.Η.Σ.), για το αποτέλεσμα, το οποίο
συνίσταται σε θετική ή αρνητική γνωμάτευση καρκίνου
του μαστού».
δ) Προστίθεται παρ. 5 ως εξής:
«5. Η τιμή αποζημίωσης της κλινικής εξέτασης και
γνωμάτευσης της περ. δ) της παρ. 5 του άρθρου εικοστού τέταρτου του ν. 4917/2022 (Α’ 67) ορίζεται, κατά
παρέκκλιση του άρθρου 1 του π.δ. 127/2005 (Α’ 182),
περί των αμοιβών των ιατρικών επισκέψεων, σε τριάντα
(30) ευρώ, σύμφωνα με τα οριζόμενα στην περ. γ’ της
παρ. 7 του άρθρου εικοστού τέταρτου του ν. 4917/2022
(Α’ 67). Η ενημέρωση του Α.Η.Φ.Υ. των δικαιούχων, με το
αποτέλεσμα της γνωμάτευσης, αποτελεί προϋπόθεση
για την καταβολή αποζημίωσης της ιατρικής επίσκεψης».
Άρθρο 7
1. Τα υφιστάμενα άρθρα 6 και 7 καταργούνται και τα
υφιστάμενα άρθρα 8 έως 11 αναριθμούνται σε 7 έως 10.
2. Κατά τα λοιπά ισχύει η υπ’ αρ. 27866/17.05.2022
(Β’ 2459) κοινή υπουργική απόφαση.
Άρθρο 8
Η ισχύς της παρούσας άρχεται από τη δημοσίευσή της
στην Εφημερίδα της Κυβερνήσεως.
Η απόφαση αυτή να δημοσιευθεί στην Εφημερίδα της
Κυβερνήσεως.
Αθήνα, 8 Μαΐου 2024
Οι Υπουργοί
Αναπληρωτής Υπουργός
Εθνικής Οικονομίας
και Οικονομικών
Υγείας
ΝΙΚΟΛΑΟΣ
ΣΠΥΡΙΔΩΝ - ΑΔΩΝΙΣ
ΠΑΠΑΘΑΝΑΣΗΣ
ΓΕΩΡΓΙΑΔΗΣ
Αναπληρώτρια Υπουργός Υγείας
ΕΙΡΗΝΗ ΑΓΑΠΗΔΑΚΗ

[Source: 20240202685.pdf | Tokens: 17621]